પ્રજા સતત મોંઘવારીનો માર સહન કરતી આવી છે અને હાલ પણ સહન કરે છે ત્યારે સવાલ એક જ થાય છે કે શું મોદી સરકાર મોંઘવારીમાં રાહત આપી શકશે ખરી…? પ્રજાને જૂઠ્ઠા વાયદા કરી કેન્દ્રની ભાજપ સરકારે ફક્તને ફક્ત લોલીપોપ જ પકડાવી દીધી. ૨૦૧૪ પહેલાં કેન્દ્રમાં કોંગ્રેસની સરકાર હતી ત્યારે ભાજપના મુખ્યમંત્રીઓથી માંડીને પ્રદેશ અધ્યક્ષથી લઈ ભાજપના કાર્યકરો મોઁઘવારી, પેટ્રોલ-ડિઝલ,જીએસટી સહિતના તમામ કોંગ્રેસના પગલાંઓનો વિરોધ કરતાં હતા ત્યારે આજે મોદી સરકારે કોંગ્રેસની તમામ નિતીઓને અમલી બનાવી પોતાની વાહ-વાહી કરવા લાગ્યા છે. પ્રજાને રાહત આપવાને બદલે સરકારની તિજોરીઓ ભરવામાં વ્યસ્ત મોદી સરકાર ગરીબથી માંડીને મધ્યમ વર્ગની હાલત જુએ તો વાસ્તવિકતા ખબર પડે. આજે એટલે કે ગુરુવારે પેટ્રોલના ભાવ લગભગ ૭૭ની નજીક પહોંચી ચૂક્યા છે અને ડિઝલે તો રેકોર્ડબ્રેક ૭૩ રૃપિયાનો જાદુઈ આંક વટાવી લીધો છે. જે કોંગ્રેસના રાજમાં ડિઝલના ભાવ ૬૨-૬૩થી ઉપર નહોતા જતાં એ ડિઝલના ભાવ મોદી સરકારમાં ચિત્તાની રફ્તારથી વધવા લાગ્યા છે. શું ખરેખર મોદી સરકારની અણઆવડતથી દેશની હાલત બદ્દતર થઈ ગઈ છે? ચાર વર્ષ પૂર્ણ થતાં જ મોદી સરકાર પોતાની સિદ્ધિઓ અને પ્રચાર-પ્રસારના માધ્યમ દ્વારા કરોડો રૃપિયાનું આંધણ કરશે અને બિચારી લાચાર પ્રજા મોંઘવારીના ભરડામાંથી બહાર નહિ આવે. શું દેશમાં મોંઘવારી,પેટ્રોલ-ડિઝલના ભાવ ઘટાડવા મોદી સરકારના હાથમાં નથી? શું મોદી સરકાર નુકસાન વેઠીને ૧૨૫ કરોડ દેશવાસીઓને અચ્છે દિન ન આપી શકે?